Morské vtáctvo

Morský vták (množné číslo: morské vtáctvo alebo morské vtáky) je každý vták prispôsobený životu na mori. 

Hoci sa morské vtáky výrazne líšia svojim životným štýlom, správaním a fyziológiou, často vykazujú nápadne rovnaké rysy, ktoré sú výsledkom konvergentného vývoja. Tieto rysy sa vyvinuli v dôsledku tlakov rovnakého životného prostredia, ktoré viedlo k podobným adaptáciám. 

Prvé morské vtáky sa vyvinuli v období kriedy a moderné čeľade morských vtákov sa prvýkrát objavili v paleogéne.

Všeobecne platí, že morské vtáky žijú dlhšie, pária sa neskôr a majú menej mláďat než ostatné vtáky, no do svojich potomkov investujú viac času. Väčšina druhov hniezdia v kolóniách, ktorých veľkosť sa pohybuje od niekoľko desiatok až po milióny vtákov. Veľa druhov je známych svojimi dlhými každoročnými migračnými trasami. V niektorých prípadoch vtáky prekračujú rovník alebo oblietajú Zem. Potravu nachádzajú na povrchu morskej hladiny alebo pod vodou. Popri ostatných morských živočíchoch niekedy jedia aj iné druhy morských vtákov. 

Morské vtáky môžu byť vysoko pelagiálne (žijúce na šírom mori), pobrežné a v niektorých prípadoch trávia časť roka na súši.

Ľudia vstupovali do kontaktu s morskými vtákmi už od dávnej minulosti. Vtáky poskytovali ľuďom potravu, navádzali rybárov k zásobárňam rýb a pomáhali námorníkom objaviť pevninu. Veľa morských vtákov je v súčasnosti ohrozených ľudskou činnosťou a prebiehajú preto početné opatrenia na ich ochranu.

 Klasifikácia morských vtákov 
Definícia morských vtákov, podľa ktorej by sa dalo vždy jednoznačne povedať, ktorý druh je morským vtákom, neexistuje. Slovami dvoch ornitológov zaoberajúcich sa morskými vtákmi: „Spoločnou vlastnosťou všetkých morských vtákov je to, že zháňajú potravu v slanej vode; no ... niektoré ju zháňajú aj inde.“ 

Prehľad všetkých radov vtákov obsahujúcich morské vtáky (v najširšom ponímaní) je uvedený v článku vodné vtáctvo. Inak štruktúrovaný prehľad je uvedený nižšie:
 Typické morské vtáky sú:
 všetky tučniaky (Sphenisciformes), 
 všetky rúrkonosce (Procellariiformes), 
 časť veslonožcov/pelikánotvaré (Pelecaniformes), 
 všetky suly (Suliformes) (okrem anhíg), 
 všetky faetony (Phaethontiformes),
 a časť bahniakov (Charadriiformes) - konkrétne čajkovité, pomorníkovité, alkovité, zobále, časť rybárorodých a podľa niektorých názorov aj dva druhy lyskonohov (tieto dva druhy trávia 9 mesiacov roka na oceáne, ale zároveň patria medzi kulíky v tradičnom ponímaní - pozri nižšie).
 Nasledujúce taxóny sa niekedy tradične nezaraďujú medzi morské vtáky, hoci technicky medzi ne patria:
 rady potáplice (Gaviiformes) a potápky (Podicipediformes), pretože hoci zimujú na mori, hniezdia pri jazerách, a teda sa obyčajne považujú za sladkovodné vtáky; 
 niektoré kačicovité (z radu husotvarých), ktoré sa často v zime skutočne správajú ako morské vtáky;
 veľa na morskom brehu žijúcich kulíkov v tradičnom ponímaní (kulíky sú podrad Charadrii z radu kulíkotvarých) a volavkovitých (z radu veslonožcov);
 niektoré jastrabotvaré/dravce (Accipitriformes), ktoré sa živia morskými rybami, napríklad rod orliak (Haliaeetus).

 Referencie 

 Iné projekty 

 Zdroj 

Kategória:Vtáky